NAC: Sikhathazekile Yikuqonga Kwabama Ukunatha amaARV's
Inhlanganiso le ekhangela inhlelo zengculaza elizweni, ithi ikhathazekile ngenani eliqongayo labantu abaqala ukunatha amaphilisi ama ARv's, beselima sokulaphaya
BULAWAYO — Inhlanganiso ekhangela inhlelo zengculaza elizweni, iNational AIDS Council, ithi ikhathazekile ngenani eliqongayo labantu abaqala ukunatha amaphilisi ama Anti-Retro Viral, basebesima sokulaphaya, abanye kungabangalandeli iziqondiso zokuwanatha. Uhlangothi lolu luthi ilizwe beselisebenze gadalala ukuthi inengi labantu eliphila legcikwane lengculaza lingene kuhlelo lwe anti-retroviral therapy lapho amasotsha omzimba eseyehlile kodwa okwakhathesi solunanzelele ukuthi inengi labantu elikuloluhlelo alilandeli iziqondiso eliziphiwayo zokunatha amaphilisi la ngendlela. I-NAC ithi inhlolisiso eyenze koBulawayo kanye leMasvingo iveza ukuthi inengi labantu elingalandeli iziqondiso liyabe libangelwa yikuthi liyabe linatha umuthi ensitha lingaphumelanga izihlobo egcekeni kuthi kwezinye izikhathi ngabantu abanatha utshwala abathi lapho sebenathile bakhohlwe ngamaphilisi. Inhlanganiso le ithi ukunatha ngendlela amaphilisi la – i-adherence, kutsho ukuthi umuntu uyabe ewanatha okwempilo yakhe yonke, enatha inani lamaphilisi afaneleyo ngezikhathi ezimisiweyo ukuze amsebenzele kuhle. UNkosikazi Moreblessings Dube, ungumongikazi osebenza labantu abaphila legcikwane lengculaza. Uthi emsebenzini wakhe uhlangana labantu abanengi abanganathi ama – ARVs abo ngendlela. Lababantu, esikhathini esinengi, uthi ngabayabe bengatshelanga labo abahlala labo ukuthi baphila legcikwane lengculaza okwenza banathe umuthi ngudlu besekusiba nzima ukulandela izimiso zawo. Ugcizelele esithi ukuthi amaphilisi la asebenze ngendlela adinga ukuthi kulandelwe izimiso zawo ngasikhathi sonke. I-NAC ithi esinye isizatho esenza abantu banganathi imithi ngendlela yikungahlali endaweni eyodwa ikakhulu ezigabeni zemaNdebeleni leMasvingo lapho inengi labantu liphila lihamba phakathi kwaleli lizwe lamazwe afana leSouth Africa leBotswana. Esikhathini esinengi kubanzima ukuthi umuntu ohambayo athwale ingwalo zakhe zesibhedlela kuthi lapho amaphilisi esemphelele kube nzima ukuthi athole amanye kundawo ayabe ekuyo. Isakhamuzi sakoBulawayo, uMnumzana Levi Bhebhe, uthi inengi labantu lihamba lingela maphepha abapha imvumo yokuhlala emazweni angasiwabo okubangela ubunzima ukuthi bathole usizo lapho beludinga. Phezu kwalokho, uthi lapho bebuya sebegula, kuyabe kungela bufakazi ukuthi lapho abavela khona baphiwe mithi bani besekuntshintshwantshintshwa okuyingozi kulabo abanatha imithi yengculaza. Osebenza kwezamalungelo oluntu, uMfundisi Useni Sibanda uthi ubandlululo olukhona ikakhulu kwabasakhulayo abaphila laleligcikwane yikho okwenza inengi linganathi amaphilisi ngendlela. Uqhubeke esithi kuqakathekile ukuthi kuxoxiswane labasakhulayo abalegcikwane ukuze banathe ngendlela amaphilisi bengesabi ukuthi bazahlekwa ngosowabo besebesekela. UNkosikazi Selina Ncube, oyisakhamuzi emaphandleni akoMzimuni, esigabeni seMatabeleland South, uthi kusesenzima ukuthi abesifazana batshele omkabo lapho bethe bazithola belegcikwane lengculaza. Uthi abesilisa bavele abavumi ukuthi balaleligcikwane okwenza owesifazana athwale nzima ukunatha amaphilisi akhe kuthi lalabo abavumayo bayangabaza ukuya esibhedlela bacine benatha imithi yabomkabo okuphambanisa ukusebenza kwayo. UNkosikazi Dube uqhubeke esithi lanxa abesifazana abanengi bethwala nzima ukutshela omkabo, kuqakathekile ukuthi benze njalo ngoba lapho bengakhulumanga ukuthi banatha amaphilisi bazehluleka lokuqala udaba lokuvikela emacansini. Uthi loludaba alukhulumeki lapho umuntu evele engaphumelanga egcekeni ngesimo sakhe okwenza kubenzima ukuthi amaphilisi asebenze ngendlela emzimbeni. Laloba I-NAC isithi ikhangelele ukuthi kuphela lumnyaka wonke umuntu odinga imithi yama anti-retroviral abe esawafinyelela, abanye bakhala ngokuthi bahamba imango emide ukuyafinyelela indawo lapho okwabelwa khona lawa maphilisi. Lokhu bathi kwenza kube nzima ukuthi baqhubeke benatha amaphilisi ngoba kwesinye isikhathi babanjwa ngamandla ukuma ukuwanatha ngoba esephelile baze bamelele lapho sebewafinyelele ngesikhathi esilandelayo. Okwakhathesi kucatshangelwa ukuthi abantu abaphezu kwesigidi – 1.3 million baphila legcikwane lengculaza kuthi ingxenye yabo iku- ART. Loluhlelo aluhambi ngendlela ebantwaneni lapho amatshumi amane ekhulwini kuphela – 40% kuyibo abathola ukwelatshwa.